b'\n_START_ARTICLE_\n\xc8\x98tefan Cicio Pop\n_START_SECTION_\nBiografie\n_START_PARAGRAPH_\n\xc8\x98tefan Cicio Pop s-a n\xc4\x83scut \xc3\xaen satul \xc8\x98ig\xc4\x83u, l\xc3\xa2ng\xc4\x83 Dej, la 1 aprilie 1865. R\xc4\x83mas orfan de mic copil a fost adoptat \xc8\x99i crescut de c\xc4\x83tre un unchi al s\xc4\x83u, Vasile Pop din Gherla. \xc8\x98colile primare le-a f\xc4\x83cut la Dej, iar cele medii la Liceul Maghiar de Stat din Dej \xc8\x99i la Liceul Maghiar de Stat din Sibiu. A urmat cursurile universitare la Budapesta \xc8\x99i Viena, unde a studiat \xc8\x99tiin\xc8\x9bele juridice. \xc3\x8en 1891 a ob\xc8\x9binut doctoratul \xc3\xaen drept \xc8\x99i s-a dedicat avocaturii stabilindu-se la Arad._NEWLINE_\xc8\x98tefan Cicio Pop s-a c\xc4\x83s\xc4\x83torit cu Eugenia Macavei, cu care a avut cinci copii: Ana (1897-1981), c\xc4\x83s\xc4\x83torit\xc4\x83 cu Aureliu Birtolonu, Vasile \xc8\x98tefan (1899-1975), Zoe Maria Sofia (1902-1986), c\xc4\x83s\xc4\x83torit\xc4\x83 cu Constantin Dobrescu, Alexandru Eugen Tiberiu (1904-1978) \xc8\x99i Liviu (1912-1990).\n_START_SECTION_\nActivitate politic\xc4\x83\n_START_PARAGRAPH_\nDeja ca t\xc3\xa2n\xc4\x83r avocat a participat la Conferin\xc8\x9ba de la Haga, unde a sus\xc8\x9binut cauza rom\xc3\xa2nilor din Ardeal. Dup\xc4\x83 stabilirea sa la Arad, devine membru al Partidului Na\xc8\x9bional Rom\xc3\xa2n \xc8\x99i se implic\xc4\x83 cu toat\xc4\x83 for\xc8\x9ba \xc3\xaen sus\xc8\x9binerea cauzei rom\xc3\xa2nilor transilv\xc4\x83neni. \xc3\x8en 1894 a fost principalul avocat al Memorandi\xc8\x99tilor, \xc3\xaen procesul intentat acestora de c\xc4\x83tre autorit\xc4\x83\xc8\x9bile maghiare. \xc3\x8en urma interven\xc8\x9biei regelui Carol I al Rom\xc3\xa2niei pe l\xc3\xa2ng\xc4\x83 \xc3\xaemp\xc4\x83ratul Franz Iosif, ob\xc8\x9bine un r\xc4\x83sun\xc4\x83tor succes, memorandi\xc8\x99tii fiind achita\xc8\x9bi. A fost un temut sus\xc8\x9bin\xc4\x83tor al cauzei \xc8\x9b\xc4\x83ranilor din Arad \xc8\x99i un avocat al ap\xc4\x83r\xc4\x83rii \xc3\xaen procesele de pres\xc4\x83 \xc3\xaenaintate rom\xc3\xa2nilor de c\xc4\x83tre st\xc4\x83p\xc3\xa2nirea maghiar\xc4\x83 de atunci. La v\xc3\xa2rsta de 40 de ani, \xc3\xaen 1905, este ales deputat de \xc8\x98iria, \xc3\xaen Dieta Ungariei, unde sus\xc8\x9bine cu consecven\xc8\x9b\xc4\x83 timp de 14 ani cauza rom\xc3\xa2nilor din Transilvania. \xc3\x8en 24 septembrie 1906 a fost condamnat la Cluj de autorit\xc4\x83\xc8\x9bile maghiare la 3 luni de temni\xc8\x9b\xc4\x83 \xc8\x99i o amend\xc4\x83 de 800 coroane pentru dou\xc4\x83 articole publicate \xc3\xaen "Libertatea" care contraveneau politicii oficiale austro-ungare privind na\xc8\x9biunea rom\xc3\xa2n\xc4\x83 din Transilvania._NEWLINE_\xc3\x8en diminea\xc8\x9ba zilei de 31 octombrie 1918 la ini\xc8\x9biativa deputa\xc8\x9bilor PNR din Parlamentul de la Budapesta, la Budapesta s-a format Consiliul Na\xc8\x9bional Central Rom\xc3\xa2n format din 6 membri ai PNR \xc8\x99i din 6 sociali\xc8\x99ti rom\xc3\xa2ni. La \xc3\xaenceputul lunii noiembrie Consiliul Na\xc8\x9bional Rom\xc3\xa2n Central \xc8\x99i-a stabilit sediul \xc3\xaen ora\xc8\x99ul Arad, \xc3\xaen locuin\xc8\x9ba lui \xc8\x98tefan Cicio Pop, care era \xc8\x99i pre\xc8\x99edintele noului organ politic, care la 20 noiembrie 1918 a decis convocarea Marii Adun\xc4\x83ri Na\xc8\x9bionale de la Alba Iulia, \xc3\xaen vederea unirii cu Regatul Rom\xc3\xa2niei._NEWLINE_A participat la Marea Adunare de la Alba Iulia, pe care a condus-o \xc3\xaen calitatea sa de pre\xc8\x99edinte al Consiliului Na\xc8\x9bional Rom\xc3\xa2n Central \xc8\x99i vicepre\xc8\x99edinte al Marii Adun\xc4\x83ri. A fost ales de Marea Adunare de la Alba Iulia ca membru al Marelui Sfat Na\xc8\x9bional al Rom\xc3\xa2nilor din Transilvania, iar mai apoi, \xc3\xaen 2 decembrie 1918, a fost ales membru al Consiliului Dirigent, ocup\xc3\xa2nd func\xc8\x9bia de vicepre\xc8\x99edinte. \xc3\x8en prima \xc8\x99edin\xc8\x9b\xc4\x83 a Consiliului Dirigent a devenit responsabil al sectorului ap\xc4\x83r\xc4\x83rii \xc8\x99i internelor. Este desemnat, imediat dup\xc4\x83 Unire, ministru f\xc4\x83r\xc4\x83 portofoliu \xc3\xaen Guvernul Regatului Rom\xc3\xa2niei, pentru a asigura, al\xc4\x83turi de Vasile Goldi\xc8\x99 \xc8\x99i Alexandru Vaida-Voevod, integrarea administrativ\xc4\x83 \xc8\x99i legislativ\xc4\x83 a Transilvaniei \xc3\xaen Regatul Rom\xc3\xa2niei._NEWLINE_\xc3\x8en urma alegerilor din noiembrie 1919 PNR a ob\xc8\x9binut cel mai mare num\xc4\x83r de ale\xc8\x99i, cu 35% din locurile din parlament, procent insuficient pentru formarea guvernului. Cabinetul a rezultat dintr-o alian\xc8\x9b\xc4\x83 \xc3\xaentre Partidul Na\xc8\x9bional Rom\xc3\xa2n din Transilvania, Partidul \xc8\x9a\xc4\x83r\xc4\x83nesc din Transilvania, Partidul Democrat al Unirii din Bucovina, Partidul \xc8\x9a\xc4\x83r\xc4\x83nesc \xc8\x99i Partidul Na\xc8\x9bionalist-Democrat din Vechiul Regat. \xc8\x98tefan Cicio Pop a fost ales deputat \xc3\xaen Parlamentul Rom\xc3\xa2niei, din partea PNR. Din partea PNR a fost desemnat Alexandru Vaida-Voevod cu formarea guvernului. \xc8\x98tefan Cicio Pop a ocupat \xc3\xaen cadrul cabinetului Vaida I func\xc8\x9bia de ministru pentru Transilvania. Va fi numit ca \xc8\x99i ministru de externe \xc3\xaen 9 ianuarie 1920, func\xc8\x9bie pe care o va ocupa p\xc3\xa2n\xc4\x83 la c\xc4\x83derea guvernului. \xc3\x8en ultimele luni ale guvernului Vaida I a \xc3\xaendeplinit chiar func\xc8\x9bia de pre\xc8\x99edinte al Consiliului de Mini\xc8\x99tri (prim-ministru), ad interim, \xc8\x9bin\xc3\xa2nd locul lui Alexandru Vaida-Voevod, care participa la negocierile de pace de la Paris._NEWLINE_\xc3\x8en  anul 1926, \xc3\xaen urma fuziunii cu PNR cu Partidul \xc8\x9a\xc4\x83r\xc4\x83nesc, se va fonda Partidul Na\xc8\x9bional \xc8\x9a\xc4\x83r\xc4\x83nesc, iar \xc8\x98tefan Cicio Pop este ales Vicepre\xc8\x99edinte al partidului._NEWLINE_\xc3\x8en anul 1928 alegerile parlamentare au fost c\xc3\xa2\xc8\x99tigate de c\xc4\x83tre Partidul Na\xc8\x9bional \xc8\x9a\xc4\x83r\xc4\x83nesc, iar Cicio Pop este desemnat de c\xc4\x83tre Partidul Na\xc8\x9bional \xc8\x9a\xc4\x83r\xc4\x83nesc, ca \xc8\x99i Pre\xc8\x99edinte al Adun\xc4\x83rii Deputa\xc8\x9bilor, demnitate pe care ova ocupa de dou\xc4\x83 ori. \xc3\x8en 1933 a renun\xc8\x9bat la activitatea politic\xc4\x83 \xc8\x99i s-a retras la mo\xc8\x99ia sa de la Conop, jude\xc8\x9bul Arad (interbelic), unde s-a stins un an mai t\xc3\xa2rziu. A fost \xc3\xaenmorm\xc3\xa2ntat cu onoruri de stat, \xc3\xaen Arad, la ceremonie particip\xc3\xa2nd Iuliu Maniu, Ion Mihalache, Sever Bocu \xc8\x99i premierul Gheorghe T\xc4\x83t\xc4\x83rescu. Slujba de \xc3\xaenmorm\xc3\xa2ntare a fost oficiat\xc4\x83 de episcopul unit Alexandru Nicolescu.\n_START_SECTION_\nNumismatic\xc4\x83\n_START_PARAGRAPH_\nCu prilejul Centenarului Unirii Transilvaniei cu Rom\xc3\xa2nia, la 26 noiembrie 2018, Banca Na\xc8\x9bional\xc4\x83 a Rom\xc3\xa2niei a pus \xc3\xaen circula\xc8\x9bie, \xc3\xaen aten\xc8\x9bia numisma\xc8\x9bilor, un set de monede; pe aversul fiec\xc4\x83reia dintre monedele din set sunt gravate o prelucrare a unei fotografii de Samoil\xc4\x83 M\xc3\xa2rza, textele (\xc3\xaen arc de cerc) ROMANIA \xc8\x99i MAREA ADUNARE DE LA ALBA IULIA, valoarea nominal\xc4\x83, stema Rom\xc3\xa2niei \xc8\x99i milesimul (anul de emisiune) 2018. Pe reversul fiec\xc4\x83rei monede sunt gravate efigiile lui \xc8\x98tefan Cicio Pop, Gheorghe Pop de B\xc4\x83se\xc8\x99ti, Iuliu Maniu, Vasile Goldi\xc8\x99 \xc8\x99i Iuliu Hossu. Monedele de aur au valoarea nominal\xc4\x83 de 500 de lei (200 de exemplare), monedele de argint au valoarea nominal\xc4\x83 de 10 lei (200 de exemplare), iar cele de metal comun au valoarea nominal\xc4\x83 de 50 de bani (5.000 de exemplare), toate de calitate proof. Au fost emise, \xc3\xaen acela\xc8\x99i set de monede, 1.000.000 de monede de metal comun de calitate UNC (necirculate).'